የነፍስ ወከፍ ገቢን ከሁለት ሺሕ ዶላር በላይ ያደርሳል የተባለው ዕቅድ መተግበር ሊጀምር ነው
የብሔራዊ ፕላንና ልማት ኮሚሽን ለወራት ምክክር ሲያካሒድበት የሰነበተው የአሥር ዓመቱ መሪ የልማት ዕቅድ ዝግጅቱ ተጠናቆ ከመጪው ወር መጨረሻ ጀምሮ መተግበር እንደሚጀምር አስታወቀ፡፡ የፕላንና ልማት ኮሚሽነሯ ፍፁም አሰፋ (ዶ/ር) የተቋማቸውን የሦስት ወራት አፈጻጸም በማስመልከት መስከረም 28 ቀን 2013 ዓ.ም. በሰጡት መግለጫ እንደጠቆሙት፣ ዕቅዱ ከ2013 ዓ.ም. እስከ 2022 ዓ.ም. ባሉት አሥር ዓመታት ውስጥ የሚተገበሩ አንኳር የልማት ዕቅዶች የተካተቱበት ሰነድ፣ በጥቅምት መጨረሻ በሚኒስትሮች ምክር ቤት ፀድቆ ትግበራው በይፋ እንደሚጀመር ይጠበቃል፡፡ የአገሪቱን ዓመታዊ አማካይ የኢኮኖሚ ዕድገት 10.2 በመቶ ለማድረስ፣ አማካይ የነፍስ ወከፍ ገቢን ወደ 2,200 ዶላር የማሳደግ፣ አገር አቀፍ የኤሌክትሪክ ኃይል ተደራሽነትንና የንፁህ ውኃ መጠጥ አቅርቦትን መቶ በመቶ የማሟላትን ጨምሮ ሌሎችም ዓላማዎችን ያነገበው ይህ ዕቅድ ላለፉት ስድስት ወራት ምክክር ሲደረግበት እንደቆየ ኮሚሽነሯ አስታውሰዋል፡፡ በዚህ ጊዜ ከ20 በላይ የምክክር መድረኮች መካሔዳቸውንና ከ3,000 በላይ ጥያቄዎችና አስተያየቶች ከባለሙያዎችና ከዜጎች መቅረባቸውም ተጠቅሷል፡፡ በየመድረኮቹ በተነሱ የማሻሻያ ሐሳቦችና ጥቆማዎች እየተሻሻለና እየዳበረ የቆየው መሪ ዕቅዱ፣ ከዚህ ዓመት ጀምሮ ሲተገበር፣ የተዘጋጁለት የማስፈጸሚያ ሥልቶችም ውጤታማነቱን ለመከታተል እንደሚያስችሉ አስታውቀዋል፡፡ በኢኖቬሽንና ቴክኖሎጂ ሚኒስቴር የተዘጋጀው የክትትልና ግምገማ ሶፍትዌር፣ የእያንዳንዱን አስፈጻሚ መሥሪያ ቤት የዕቅድ አፈጻጸም እንደሚገመግም፣ በውጤቱ መሠረትም ምዘና እንደሚያካሔድ ፍፁም (ዶ/ር) ገልጸዋል፡፡ መከታተያ ሶፍትዌሩ ከየተቋማቱ ተዘጋጅተው የሚላኩለትን የአፈጻጸም ሪፖርቶች መነሻ በማድረግ በተዘጋጁለት ቁልፍ የውጤት አመላካች መመዘኛዎች አማካይት ውጤት ይሰጣል፡፡ በውጤቱ መሠረትም ዕቅዳቸውን ያሳኩ አካላትን ለማበረታታት የሚያበቃ ውጤት ያመጡትን እንዲሸለሙ ለማድረግ፣ ውጤታማ ያልሆኑ አካላትም ተጠያቂ ለማድረግ እንደሚያግዝ ተብራርቷል፡፡ ይህ በ2013 መጀመርያው ሩብ ዓመት ከተከናወኑ ተግባራት አንዱ እንደሆነ ያስታወሱት ኮሚሽነሯ፣ የልማት ፕሮጀክቶችን በተመለከተም ማብራሪያ ሰጥተዋል፡፡ የትኛውም የልማት ፕሮጀክት በፕላንና ልማት ኮሚሽን አማካይነት በሚካሔዱ ግምገማዎችና የአዋጭነት ጥናቶች ተመዝኖ ሲያልፍ ብቻ እንደሚተገበር፣ ይህንን የሚደነግግ የሕግ ማዕቀፍ ተዘጋጅቶ ለኮሚሽኑ ኃላፊነቱ እንደተሰጠው አስታውቀዋል፡፡ በመሆኑም የትኞቹም ግዙፍ ፕሮጀክቶች በተቋሙ ካልተገመገሙና ይሁንታ ካላገኙ በቀር ተፈጻሚነት አይኖራቸውም፡፡ ለኮሚሽኑ ተጠሪ የሆኑ የማዕከላዊ ስታቲስቲክስ ኤጀንሲ፣ የፖሊሲ ጥናት ኢንስቲትዩትና የሲቪል ሰርቪስ ኮሚሽንን ጨምሮ በራሱ በተቋሙ ላይ ሲካሄዱ የሰነበቱ የሪፎርም ሥራዎች እንዳሉ ኮሚሽነሯ አስታውቀዋል፡፡ በመሆኑም ማንኛውም የመንግሥት ሠራተኛ ዋናው ትኩረቱ በተመደበበት የሥራ መስክ ላይ የሚያሳየው ውጤት እንደሆነ አስታውቀው፣ በፖለቲካ ሥራዎች ተጠምዶ ጊዜውን የሚያባክንበት ጊዜ እንደማይኖር፣ ይልቁንም በአቅምና ችሎታው መሥራት የሚጠበቅበትን የሥራ ውጤት መሠረት ያደረገ አፈጻጸም ማሳየት እንደሚገባውና ሙሉ ትኩረቱም ይኸው ብቻ እንዲሆን የሚያደርግ ስትራቴጂ መዘረጋጀቱን አስታውቀዋል፡፡  